Berens

**Berens** oli Rostockist pärit Riia literaadi- ja Liivimaa ning Venemaa aadlisuguvõsa.

## Ajalugu
Berensi suguvõsaliin algab Hans Berensiga, kes oli XVII sajandil Rostockis õllepruul. Tema poeg Hans Heinrich Berens (1643−1701) siirdus Riiga, kus ta tõusis raehärraks. Tema pojast kaupmees Arend Berensist (1687−1747) sai alguse suguvõsa vanem liin, mis oli alles veel XIX sajandi keskel; sellest harust võrsus mitu Riia raehärrat. Hans Heinrichi teine poeg Gottfried Berens (1691−1725) rajas noorema liini. 
Viimase pojapoeg kapten Melchior Gottfried von Berens (1764−1796) tõsteti Vene aadliku seisusse ja võeti 1795. aastal Liivimaa kubermangu aadlisuguvõsaraamatusse; tema järeltulijad immatrikuleeriti 1797. aastal Liivimaa rüütelkonna matriklisse. 

Adam Heinrich Berends (1742−1786), Venemaa keisririigi sõjaväelane aadeldati 1785. aastal Venemaal ja järglased kanti 1791. aastal Moskva kubermangu ja 1853. aastal Jaroslavli kubermangu aadlisuguvõsaraamatusse. Suguvõsa aadliliin kustus 1919. aastal.

## Suguvõsa liikmeid
*Hans Heinrich Berens (1643−1701), Riia raehärra
*Georg Berens (1684−1753), Riia raehärra ja bürgermeister
*Arend Berens (1687−1747), kaupmees Riias, Riia Suurgildi vanem ja oldermann
*Gottfried Berens (1691−1725), Riia raesekretär
*Gottfried Berens (1722−1804), Riia raesekretär, Riia raehärra 1765−1787, õuenõunik
*Carl Berens (1725−1789), Riia Suurgildi vanem, filantroop
*Johann Christoph Berens (1729−1792), Riia raehärra 1771−1786, Riia kaubanduskohtu ülemhärra, ajaloolane
*Adam Heinrich Berends (1742−1786) (vene k., *Адам Генрих Беренс*), Venemaa keisririigi sõjaväelane (2. järgu major), püssirohutehase omanik Venemaal Moskva kubermangus Obuhhovos, kes aadeldati 1785. aastal Venemaal
*Reinhold von Berens (1745−1823), dr. med., arst Peterburis ja Moskvas, 
*Melchior Gottfried von Berens (1764−1796), Venemaa keisririigi sõjaväelane (kapten), Vējzaķsala mõisaomanik, kanti 1797. Liivimaa rüütelkonna matriklisse
*Carl Gottfried von Berens (1794−1867), rittmeister, kreisisaadik, mõisaomanik
*Eugen von Berends (1809−1878) (*[[:ru:Беренс, Евгений Андреевич (1809)|Беренс, Евгений Андреевич]]*), Venemaa keisririigi mereväeohvitser, viitseadmiral, Kroonlinna sadama komandant ja Kroonlinna sadama peakomandöri kohusetäitja
*Eugen von Berends (1876−1928) (*[[:ru:Беренс, Евгений Андреевич (1876)|Беренс, Евгений Андреевич]]*), Venemaa keisririigi mereväe ja Töölis-Talupoegade Punalaevastiku ohvitser, Punalaevastiku Peastaabi ülem, Nõukogude sõjamerelaevastiku ülem, Tartu rahuläbirääkimiste Nõukogude Venemaa delegatsiooni liige
*Mihhail Berens  (1879−1943) (*[[:ru:Беренс, Михаил Андреевич|Беренс, Михаил Андреевич]]*),  Venemaa keisririigi mereväeohvitser (kontradmiral), Balti mere laevastiku hävitaja Noviku komandör Esimeses maailmasõjas, Balti mere laevastiku miinikaitse staabiülema ülesannetes ja miinikaitse ülema kohustes. Vene kodusõjas Aleksander Koltšaki vägedes ja Lõuna-Venemaa relvajõududes
*Vladimir Berens (1947 Tallinn – 2006 Eesti), Eesti õigeusu vaimulik, ajaloolane ja genealoog

## Berensi suguvõsa mõisavaldused
*Liivimaa läti distrikt:
**Bērzaune (*Schloß Bersohn*) (1842−? pandi-, ?−1910 pärusvaldus), Lautere (*Lauternsee*) (kuni 1856), Lode (*Lohdenhof*) (1835–1843, pandivaldus), Švarcmuiža (*Hagenshof*) (XVIII sajandi algus−1792), Zelgauska (*Selgowsky*) (1792–1849), Vējzaķsala (*Vegesacksholm*) (XVIII sajandil)
## Viited

## Kirjandus
*Berens, Reinhold. *Geschichte der seit hundert und funfzig Jahren in Riga einheimischen Familie Berens aus Rostock*. Riga: Gedruckt und in Komission bei Julius Conrad Daniel Müller, 1812 http://dspace.ut.ee/bitstream/handle/10062/39413/est_a_1346_ocr.pdf.
**Der Adel der russischen Ostseeprovinzen (Estland, Kurland, Livland, Ösel)*. 1. Teil. Die Ritterschaft. Neustadt an der Aisch: Bauer & Rape, inhaber Gerhard Gessner, 1898 (ümbertrükk 1980). Lk 238.
**Genealogisches Handbuch der baltischen Ritterschaften*. Neue Folge. Bd I. Hamburg: 2011. Lk 11-18.
**Родословная книга дворянства Московской губернии*. Томь первый. Toim. Л. М. Савёлов. Москва: Издание Московскаго Дворянства, 1914. Lk 119−120 http://elib.shpl.ru/ru/nodes/526-rodoslovnaya-kniga-dvoryanstva-moskovskoy-gubernii-t-1-dvoryanstvo-zhalovannoe-i-vysluzhennoe-a-i-m-1914#mode/inspect/page/133/zoom/4.

## Välislingid

*
*Berensi suguvõsa genealoogia saidil gottsleben-genealogie.de